钦定古今图书集成/方舆汇编/边裔典/第068卷 > 苏都识匿国
## 钦定古今图书集成/方舆汇编/边裔典/第068卷 > 苏都识匿国

隋

### 炀帝大业十一年穆国遣使朝贡

按《隋书炀帝本纪》云云。按《西域传》，“穆国都乌浒河
之西，亦安息之故地，与乌那曷为邻。其王姓昭武，亦
康国王之种类也，字阿滥密。都城方三里，胜兵二千
人。东北去安国五百里，东去乌那曷二百馀里，西去
波斯国四千馀里，东去瓜州七千七百里。大业中，遣
使贡方物。”

隋

### 炀帝大业十一年乌那曷国遣使朝贡

按《隋书炀帝本纪》云云。按《西域传》，“乌那曷国，都乌
浒水西，旧安息之地也。王姓昭武，亦康国种类，字佛
食。都城方二里，胜兵数百人。王坐金羊座。东北去安
国四百里，西北去穆国二百馀里，东去瓜州七千五
百里。大业中，遣使贡方物。”

隋

### 炀帝大业 年米国遣使入贡

按《隋书炀帝本纪》，不载。按《西域传》，“米国，都那密水
西，旧康居之地也。无王。其城主姓昭武，康国王之支
庶，字闭拙。都城方二里，胜兵数百人。西北去康国百
里，东去苏对沙那国五百里，西南去史国二百里，东
去瓜州六千四百里。大业中，频贡方物。”

===唐===

### 太宗贞观 年僧元奘游西域至弭秣贺国

按《唐书太宗本纪》。不载。按《大唐西域记》。“弭秣贺国。”
〈唐言米国〉周四五里。据川中，东西狭，南北长。土宜风俗，同
飒秣建国。从此北至劫布呾那国。

### 高宗显庆三年以米国为南谧州授其君为刺史

按《唐书高宗本纪》，不载。按《西域传》“米或曰弥末，曰
弭秣贺，北百里距康，其君治钵息德城。永徽时为大
食所破，显庆三年，以其地为南谧州，授其君昭武开
拙为刺史，自是朝贡不绝。”

### 元宗开元 年米国来献

按《唐书元宗本纪》不载。按《西域传》：“开元时献璧舞
筵师子胡旋女。”

开元六年二月。米国遣使来朝。四月。米国王遣使献
拓璧舞筵及𨱎
按《唐书元宗本纪》。不载按《册府元龟》云云。

开元十五年，米国王遣使献师子。

按《唐书元宗本纪》不载。按《册府元龟》云云。

开元十八年，米国遣使来朝贡。

按《唐书元宗本纪》不载。按《西域传》：“十八年，大首领
未野门来朝。”

### 天宝 年封米国王及其母

按《唐书元宗本纪》不载。按《西域传》：“天宝初，封其君
为恭顺王，母可敦郡夫人。”

天宝三载七月，米国、《谢䫻国》遣使献马及宝。
天宝十三载四月，米国遣使来朝。

按以上《唐书元宗本纪》不载。按《册府元龟》云云。

隋

### 炀帝大业十一年何国遣使朝贡

按：《隋书炀帝本纪》云云。按《西域传》：“何国，都那密水
南数里，旧是康居之地也。其王姓昭武，亦康国王之
族类，字敦。都城方二里，胜兵千人。其王坐金羊座。东
去曹国百五十里，西去小安国三百里，东去瓜州六
千七百五十里。大业中，遣使贡方物。”